ЯзэгурыIоныгъэ лъегъэкIуатэх — Адыгэ макъ\nРедактор 09.03.2021 09.03.2021 КЪЭБАРЫКlЭХЭР, СПОРТЫР\nДзюдор, самбэр пшъашъэхэм ашIогъэшIэгъон, язэгурыIоныгъэ спортышхом щылъегъэкIуатэх.\nКъэлэбый Рузанэрэ Ульяна Ткаченкэмрэ спортымкIэ мастер хъугъэх. ХьакIэко Данэ дзюдомкIи самбэмкIи Къыблэм изэнэкъо­къухэм апэрэ чIыпIэхэр къащыдихыгъ. Анна Лодневам, Тулпэрэ Данэ тыжьын ыкIи джэрз медальхэр къахьыгъэх. Мыгу Милани ПIатIыкъо Зарини Къыблэм изэIукIэгъухэм хагъэунэфыкIырэ чIыпIэхэр къащафагъэшъошагъэх.\n«Пшъашъэхэр еджэх, яэIэпэ­Iэсэныгъэ спортым щыхагъахъо. Тренер зэфэшъхьафхэр яIэх, — къытиIуагъ Адыгэ Республикэм дзюдомкIэ испорт еджапIэу Кобл Якъубэ ыцIэ зыхьырэм ипащэу Бастэ Сэлымэ. — ЕджапIэм ихэшыпыкIыгъэ бзылъфыгъэ командэ итренер шъхьаIэр Мерэм Саид. ЗэгурыIоныгъэ ахэлъэу пшъашъэхэм бэнэпIэ алырэгъум зыщагъасэ. Лъэпкъ шэн-хабзэхэр щыIэныгъэм щызэрахьэх. Iоныгъо мазэм Урысыем дзюдомкIэ изэнэкъокъоу Мыекъуапэ щыкIощтым хэлэжьэнхэу загъэхьазыры. Республикэм ибэнэкIо цIэрыIохэм щысэ атырахызэ ямедальхэм ахагъэхъон ямурад. Бзылъфыгъэ­хэм я Дунэе мафэ фэгъэхьы­гъэу типшъашъэхэм тафэгушIо, ягъэ­хъагъэхэм ахагъэхъонэу тафэ­лъаIо.\nПредыдущая Тыркуем зыщегъэхьазыры\nСледущая «Налмэсыр» зыгъэдахэрэмэ ащыщ